తీన్మార్ దరువుకు రాహుల్ స్...
ప్రతి వ్యక్తీ ఆటలాడితేనే దేశం ఆరోగ్యంగా ఉంటుందని క్రికెట్ దిగ్గజం సచిన్&zwnj; అన్నారు. భారతీయులకు క్రీడలపై అమితమైన ప్రేమ ఉందని, కానీ ఆ ప్రేమ ఆటలు చూసే వరకే పరిమితమైతే సరిపోదని ఆయన చెప్పారు. ప్రతి ఒక్కరూ మైదానంలోకి వెళ్లి ఆటలు ఆడాలని సచిన్ సూచించారు. రాజ్యసభ సభ్యుడైన సచిన్.. శుక్రవారం (డిసెంబర్ 22) &lsquo;దేశ ప్రగతిలో క్రీడల ప్రాధాన్యం&rsquo; అంశంపై సభలో మాట్లాడటానికి ప్రయత్నించి విఫలమైన సంగతి తెలిసిందే. దీంతో తాను చెప్పదలచుకున్న విషయాన్ని వీడియో రూపంలో సోషల్ మీడియాలో పోస్టు చేశారు. 15 నిమిషాల నిడివి ఉన్న ఈ వీడియోలో సచిన్ పంచుకున్న వివరాలివే..
మనది క్రీడల్ని ప్రేమించే దేశం. క్రికెట్&zwnj;తో పాటు బాడ్మింటన్&zwnj;, ఫుట్&zwnj;బాల్&zwnj;, హకీ, టెన్నిస్&zwnj;.. ఇంకా ఎన్నో క్రీడల్ని ఇష్టపడతాం. కానీ, ఆ ప్రేమ ఆటను చూసే వరకే పరిమితమవుతోంది. ఇంట్లో కూర్చొని వేరొకరి ఆటను అభినందించడానికే పరిమితమవకుండా.. ప్రతి ఒక్కరూ మైదానంలోకి రావాలి. ఆట ఆడాలి. క్రీడల్లో అన్ని రకాలుగా భాగస్వామ్యం కావాలి. ప్రస్తుతం క్రీడలు ఓ స్థాయి వాళ్లకే పరిమితమవుతున్నాయి. అవి అందరి చెంతకూ వెళ్లాలి.
కొత్త తరానికి క్రీడల గురించి బోధించడం చాలా అవసరం. క్రీడల్ని ఒక పాఠ్యాంశంగా మార్చాలి. చిన్న వయసు నుంచే వారికి ఆటలపై అవగాహన కల్పించాలి. అందరూ ఏదో ఒక ఆట ఆడేలా చూడాలి. దీని వల్ల పిల్లలకు శారీరక దృఢత్వం వస్తుంది. క్రీడల వల్ల మానసిక వికాసం పెరిగి ఏది తప్పో, ఏది ఒప్పో సరిగా అంచనా వేయగలుగుతారు.
2020 నాటికి ప్రపంచంలోనే అత్యధిక సంఖ్యలో యువత ఉన్న దేశం మనదే. కానీ, ప్రస్తుతం దేశంలో 7.5 కోట్ల మంది మధుమేహంతో బాధపడుతున్నారు. ప్రపంచంలో అత్యధిక మంది మధుమేహ బాధితులన్నది ఇండియాలోనే. ఊబకాయం విషయంలో ప్రపంచంలోనే మూడో స్థానంలో ఉన్నాం. ఇలాంటి రుగ్మతల చికిత్స కోసం కోట్లాది రూపాయలు ఖర్చు చేయాలి. ఈ ఆర్థిక భారం దేశ పురోగతికి పెద్ద అవరోధం. ఈ ఖర్చు తగ్గించాలంటే.. క్రీడలే మార్గం.
దేశ క్రీడా చరిత్రలో ఎందరో గొప్ప క్రీడాకారులున్నారు. దేశం కోసం వాళ్లు ఎన్నో ఘనతలు సాధించారు. కానీ, వాళ్లలో చాలామంది ఇప్పుడు ఆర్థికంగా ఇబ్బందులు పడుతున్నారు. 2011 ప్రత్యేక ఒలింపిక్స్&zwnj;లో పతకం గెలిచిన సీతా సాహు అనే అథ్లెట్&zwnj; ఇప్పుడు పానీపూరి అమ్ముకుంటూ జీవనం సాగిస్తోంది. దేశానికి పతకం తెచ్చిన ఓ క్రీడాకారిణి అలాంటి స్థితిలో ఉండటం బాధాకరం.
క్రీడాకారులు ఇబ్బందుల్లేని, గౌరవప్రదమైన జీవితం గడిపేలా చూడటం దేశం బాధ్యత. అందుకే క్రీడాకారులందరికీ ఉపాధి కల్పించాలి. వారి దగ్గర ఎంతో పరిజ్ఞానం ఉంటుంది. భవిష్యత్&zwnj; తరాల కోసం దాన్ని సరిగా ఉపయోగించుకోవాలి. ప్రస్తుతం కార్పొరేట్&zwnj; సంస్థలు సామాజిక బాధ్యతలో భాగంగా క్రీడలకు చేయూతనిస్తున్నాయి. మౌలిక వసతుల కల్పనకు కృషి చేస్తున్నాయి. ఆ సంస్థలు అథ్లెట్లనూ ఆదుకునేలా చూడాలి.
దేశంలో క్రీడా సంస్కృతి పెంపొందాలి. అందుకోసం ప్రత్యేక కృషి అవసరం. దీని వల్ల వచ్చే మార్పు ఎలాంటిదో వెంటనే తెలియదు. ఫలితాలు కొన్నేళ్ల తర్వాత తెలుస్తాయి. ఈ దిశగా పదవీ విరమణ పొందిన ఉద్యోగుల సేవలు వినియోగించుకోవాలి. విశ్రాంత ఉద్యోగుల్ని మళ్లీ కార్యాలయాల్లో సేవలకే ఉపయోగించుకుంటున్నారు. వారిని క్రీడల అభివృద్ధి వైపు మళ్లించాలి. పాఠశాలలు, కళాశాలలకు పంపాలి. పిల్లలకు క్రీడల ప్రాధాన్యం తెలియజెప్పాలి.
చిన్న వయసులోనే ప్రతిభావంతుల్ని గుర్తించే బాధ్యత విశ్రాంత ఉద్యోగులకే అప్పగించాలి. ప్రతిభావంతుల కోసం 11-12 ఏళ్ల వయసు వచ్చే వరకు చూడాల్సిన పని లేదు.. 5-6 ఏళ్ల వయసుకే ప్రతిభను గుర్తించవచ్చు. చాలా దేశాల్లో 4-5 ఏళ్లకే పిల్లల్ని క్రీడల వైపు మళ్లిస్తున్నారు. 15 ఏళ్ల పాటు శిక్షణ ఇచ్చి ఒలింపిక్స్&zwnj; లాంటి మెగా టోర్నీల్లో పతకాల వేట కోసం పంపిస్తున్నారు. మన దేశంలోనూ అలాంటి దీర్ఘకాలిక ప్రణాళిక అవసరం.
తల్లిదండ్రులు.. అబ్బాయిలతో పాటు అమ్మాయిలను కూడా క్రీడల వైపు ప్రోత్సహించాలి. దేశంలో ఎందరో మహిళా ఛాంపియన్లు ఉన్నారు. సింధు, సైనా, సాక్షి, మిథాలీ, సానియా, పి.టి.ఉష.. వీళ్లందరికీ తల్లిదండ్రులు, కుటుంబ సభ్యులు ప్రోత్సాహం లేకుంటే ఈ స్థాయికి వచ్చేవాళ్లు కాదు.
క్రీడల్లో భారత్&zwnj;ను ఉన్నతంగా చూడాలనుకుంటున్నా.. ముందు నుంచి నేను ఆ దిశగా కృషి చేస్తున్నా.. ఇక ముందూ నా ప్రయత్నాన్ని కొనసాగిస్తా.. అని సచిన్ అన్నారు.
sachin2
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.